**Milli-mənəvi dəyərlərin qorunmasında informasiya-kommunikasiya texnologiyalarının rolunun gücləndirilməsi**

***23 aprel 2015***

Cəmiyyətdə milli, sosial, iqtisadi və siyasi münasibətlərin formalaşmasında strateji əhəmiyyət daşıyan amillərdən biri olan milli-mənəvi dəyərlərin qorunması və təbliği həmişə zəruri və aktualdır. Tarixən hər bir xalqın özünəməxsus mədəniyyəti, ənənələri və milli dəyərlərinin yeni nəsillərə ötürülməsi ilk növbədə ailələrdə həyata keçirilirdi. Boyatan körpənin xalqımız üçün ənənəvi olan düzgünlük, dözüm, mərhəmətlilik, həmrəylik, böyüyə hörmət və digər ulu dəyərlərlə, milli mədəni irsə yiyələnməsi prosesi ailədə başlayır və sonradan isə təhsil müəssisələri və müxtəlif növ kollektivlərdə davam etdirilirdi. Lakin tədricən ailənin bu prosesdə iştirakı geriləmiş, nəsillər arasında bağlılıq isə zəifləmişdir. Tərbiyəçi rolunu isə bugünkü qloballaşan dünyada gənc nəsil üçün ailə və müəllimlərdən çox əhatə dairəsi və bu gün ən güclü təsirə malik, öz maraqlarına və qanunlarına müvafiq fəaliyyət göstərən informasiya-kommunikasiya vasitələri (İKV), xüsusilə də televiziya oynayır. Nəticədə,ənənəvi mənəvi dəyərlər əvvəllər olduğu kimi ictimai və şəxsi mənəvi əxlaqi normalara artıq təsir edə bilmir, yeni mənəvi dəyərlər sistemi formalaşması prosesi gedir.

Məlumdur ki, ailədə uşağın mənəvi, mədəni, fiziki və dini nöqteyi nəzərdən inkişaf etmiş, zəhmətkeş bir şəxsiyyət kimi əsası qoyulur. Burada tərbiyə ilə bərabər həyat təcrübəsi ötürülür, cəmiyyətdə davranış və yanaşı yaşamaq qaydaları, milli mentalitetə uyğun mənəvi məhdudiyyətlər aşılanır. Məhz ailədə uşağın gələcəyi ilə bağlı planlar formalaşır və ailənin dəstəyi ilə həyata keçirilir. Beləliklə, keçmişin təcrübəsini və buğunun reallıqlarını nəzərə alaraq gələcəyin əsası qoyulur.

Lakin bu gün yeni informasiya məkanında yaşadığımızı və fəaliyyət göstərdiyimizi nəzərə alsaq, bu məkanın həm həyat tərzimizə, həm də mənəvi dəyərlərimizə güclü təsir göstərdiyini, yetişən nəslin mənəvi ideallarının formalaşmasında bu gün televiziya və İnternetin önəmli rol oynadığını etiraf etməliyik. Bəs bugünkü şagirdlərin və tələbələrin buna münasibəti necədir?

"ELS-Müstəqil Araşdırmalar Mərkəzi" İctimai Bakı şəhərinin ümumtəhsil və ali təhsil müəssisələrinin Birliyinin cari ilin aprel ayında keçirdiyi sorğu zamanı 740 şagird və tələbələri bu gün İKV-in onların həyatında tutduğu yerdən bəhs ediblər. Sorğu nəticəsində müəyyən edilmişdir ki, televiziya bu gün hər bir ailədə əsas informasiya mənbəyi və asudə vaxtın keçirilməsi üçün vasitəyə çevrilmişdir. Belə ki, televizora baxmayan rəyi soruşulan məktəblilərin nisbi sayı 4,1%-i, tələbələrin isə 13,1%-ini təşkil etmişdir. Dünyada və ölkəmizdə baş verən hadisələr barədə əsas xəbər mənbəyi kimi məktəblilər TV-ni (74,3%), İnterneti (67,9%), sosial şəbəkələri (42,6%) göstərmişlər. Tələbələr arasında bu mənbələr sırasında İnternet (68,9%), TV (55,6%) və sosial şəbəkələr (45,7%) qeyd olunmuşdur.

Asudə vaxtlarını rəyi soruşulan televizor qarşısında keçirməyi (məktəblilər-51,4%; tələbələr-45,1%), kompüterdə oynamağı (məktəblilər-48,6%); tələbələr-47,9%), həyətdə oynamağı/dostlarla görüşməyi (məktəblilər-42,6%; tələbələr-14,6%), sosial şəbəkələrdə söhbət etməyi (məktəblilər-33,7%; tələbələr-36,8%), idman, incəsənət və s. məşğul olmağı (məktəblilər-27,3%; tələbələr-15,9%) xoşladıqlarını demişlər.

TV-də baxılan verilişlər sırasında seriallar/kinofilmlər (məktəblilər-67,0%; tələbələr-61,3%), xəbərlər buraxılışları (məktəblilər-47,5%; tələbələr-46,4%), musiqili əyləncəli proqramlar (məktəblilər-44,3%; tələbələr-48,0%), cizgi filmləri (məktəblilər-35,3%; tələbələr-34,6%), maarifləndirici verilişlər (məktəblilər-21,7%; tələbələr-32,1%), idman verilişləri (məktəblilər-27,3%; tələbələr-16,5%) və uşaq verilişləri (məktəblilər-5,9%; tələbələr-4,8%) qeyd edilmişdir. Bu verilişlər həm Azərbaycan, həm türk, həm də rus telekanallarında izlənilir. Türk dilində əsasən musiqili əyləncəli proqramlar, seriallar və cizgi filmləri baxılır.

İnternetə gəldikdə rəyi soruşulanların 99,2% bu məkanın istifadəçiləridir. Onlar buradan lazımi məlumat toplamaq (məktəblilər-67,5%; tələbələr-81,0%), filmlərə baxmaq (məktəblilər-58,6%; tələbələr-53,0%),əylənmək (məktəblilər-47,0%; tələbələr-30,2%), sosial şəbəkələrə qoşulmaq (məktəblilər-34,5%; tələbələr-42,9%), xəbərləri izləmək (məktəblilər-32,1%; tələbələr-34,0%),çatlarda, Skype-da və s. ünsiyyət qurmaq (məktəblilər-29,3%; tələbələr-15,9%), kitab oxumaq (məktəblilər-17,7%; tələbələr-25,4%) və alış-veriş etmək (məktəblilər-13,3%; tələbələr-9,8%) üçün istifadə etdiklərini demişlər. İnternetə onlar adətən mobil telefonlardan (məktəblilər-77,1%; tələbələr-87,6%), ev kompüterlərindən (məktəblilər-60,6%; tələbələr-48,6%), ictimai yerlərdə Wi-Fi-la (məktəblilər-39,0%; tələbələr-34,9%) və oxuduqları və ya işlədikləri yerlərdə (məktəblilər-2,8%; tələbələr-1,9%) qoşulurlar.

Mütaliə haqqında suallara cavab verən respondentlərin yarıdan çoxu bədii ədəbiyyatın çap (məktəblilər-60,7%; tələbələr-57,3%), qalanları isə həm elektron, həm də cap formatdan istifadə etdiklərini demişlər. Oxuduqları bədii ədəbiyyatın janrı respondentlərin yarısı üçün önəmlidir (məktəblilər-53,8%; tələbələr-68,3%), məktəblilərin 6,0%, tələbələrin isə 12,1%-i bütün janrlara maraq göstərirlər, digərləri isə yalnız müəllimin tapşırdığı ədəbiyyatı oxuyurlar (məktəblilər-40,2%; tələbələr-19,7%). Bədii ədəbiyyatı əldə etmək üçün kitabxanalara üz tutanların çoxu dərsə hazırlıq məqsədini güqürlər (məktəblilər-67,0%; tələbələr-73,7%). Ümumilikdə isə rəyi soruşulanların bir qismi ümumiyyətlə kitabxana xidmətlərindən istifadə etmirlər (məktəblilər-27,7%; tələbələr-8,2%).

Beləliklə, milli-mənəvi dəyərlərin qorunması və yetişən nəslə ötürülməsində əhəmiyyətli yer tutan İKV-lər bu gün gənclər arasında populyardır. Məhz buna görə "ELS-Müstəqil Araşdırmalar Mərkəzi" İctimai Birliyi İKV-nin imkanlarından istifadə edərək milli-mənəvi dəyərlərin təbliği məqsədilə ictimai müzakirələri televiziya efirində aparmaq qərarına gəldi. Bu gün yüksək reytinqə malik İctimai Televiziyanın yetişən nəslin milli ruhda mədəni-mənəvi formalaşması və tərbiyələndirilməsində önəmli əhəmiyyət verməsini nəzərə alaraq, bu telekanalın efirində yayımlanan “Açıq dərs” tok-şousunun 6 verilişinin "ELS-Müstəqil Araşdırmalar Mərkəzi" İctimai Birliyi ilə birgə təşkili və milli-mənəvi dəyərlərin qorunmasına həsr edilmiş ictimai müzakirələrin keçirilməsi təklif edilmişdir. Verilişlər cari ilin aprel ayının 29-dan başlayaraq həftədə bir dəfə yayımlanacaq. Müxtəlif mövzulara həsr edilmiş verilişlərə müvafiq ekspertlərin seçimi və təşkilati işlər hazırda aparılır. Verilişlərin mövzularının adları və efirdə yayımlanma tarixi aşağıdakılardır:

1. Milli-mənəvi dəyərlərin qorunmasında vətəndaş cəmiyyətinin iştirakı – 29 aprel 2015;
2. Mənəvi sərvətimizi necə qoruyaq? – 6 may 2015;
3. Uşaq və yeniyetmələrin formalaşmasında psixoloji aspektlərin araşdırılması – 20 may 2015;
4. Məktəb-valideyn münasibətləri – 13 may 2015;
5. Kitab dostumuzdur, yoxsa... – 27 may 2015;
6. Uşaqların asudə vaxtının təşkili – 3 iyun 2015.

**Qeyd etməliyik ki, 9 aprel 2015 tarixindən 9 iyul 2015-ci il tarixinəcən Azərbaycan Respublikası Prezidenti yanında QHT-lərə Dövlət Dəstəyi Şurasının maliyyə dəstəyi ilə həyata keçirilən layihəyə Azərbaycan Respublikasının Təhsil Nazirliyi və İctimai Televiziya da qoşulmuşlar.**